Matkakertomus

Jonna Juhola

**ESVD Cutaneous Cytology Workshop Advanced level**

May 4 - 5 2023 Vienna, Austria

Kurssi järjestettiin keväisessä Wienissä, Vet Coaching THV tiloissa, jotka tarjosivat hyvät puitteet niin helppojen kulkuyhteyksien kuin osallistuja määrän suhteen.

Luennoitsijoina toimivat Francesco Albanese, Otto Fischer, Kurt Sick ja Barbara Ruthen.

Ensimmäinen päivä piti sisällään luentoja, joissa käsiteltiin laajalti ihon kasvaimia ja sairauksia solutyypin, ominaisuuksien ja alkuperän mukaan. Hyvä kuvamateriaali ja vertailu histologisten ja sytologisten kuvien välillä oli erinomainen tapa avata sytologisten näytteiden tarjoaman informaation mahdollisuuksia, erityisesti tapauksissa, joissa diagnoosiin olisi hyvä päästä mahdollisimman nopeasti tai mahdollisuudet laajempiin tutkimuksiin ovat rajalliset. Myös näytteen ottoon liittyviä tapoja käytiin läpi, jotta mahdollisen makroskooppisen epäilyn perusteella diagnoosin kannalta olennaiset soluryhmät saataisiin kerättyä parhaalla mahdollisella tavalla. Erityisesti italialainen Albanese piti luennoillaan yllä rentoa, hauskaa ja keskustelevaa ilmapiiriä ja onnistui pitämään, välillä yli suunnitellun aikataulun venähtäneet, luennot alusta loppuun mielenkiintoisina.

Illan yhteinen illanvietto hyvine ruokineen ja viineineen loi yhteishenkeä ja kirvoitti mielenkiintoisia keskusteluja aina kollegoiden uravalinnoista eri maiden työ- ja ruokakulttuureihin.

Toinen päivä oli rakennettu käytännön harjoitusten pohjalle. Luennoitsijat olivat järjestäneet kiinnostavan kattauksen, toisinaan hyvinkin epätyypillisistä ja haastavista tosielämän potilastapauksia. Sytologiset näytteet katsottiin pareittain hyvätasoisilla mikroskoopeilla joihin asennettujen näyttöjen kautta löydöksistä oli helppo keskustella parin kanssa ja pohtia mahdollisia erotusdiagnooseja. Yhden näytteen katsomiselle annettiin 5–10 minuuttia aikaa, jonka jälkeen näytteet kiersivät pöytäryhmittäin. Luennoitsijat kiertelivät salissa vastailemassa kysymyksiin ja antamassa vinkkejä, jonka jälkeen tapaukset käytiin läpi yhdessä.

Kokonaisuudessaan kurssi oli erittäin mielenkiintoinen ja antoi valtavasti onnistumisen elämyksiä, kun luennoilla ja kuvissa nähty alkoi löytymään näytteitä läpi käydessä kaiken vähemmän merkityksellisen joukosta.

Vaikka alkuun luennoiden aiheet tuntuivat irrallisilta keskenään, muodosti kurssi toisen päivän käytännön harjoitusten ja potilastapausten läpikäynnin jälkeen erinomaisen kokonaisuuden. Kurssin materiaali hyvälaatuisine kuvineen on arvokas tietopankki, jota varmasti tulee käytettyä myös tulevaisuudessa.

Suuret kiitokset SEP ry:lle saamastani apurahasta!